Vaidatonių piliakalnis
Vaidatonių piliakalnis (dar vadinamas Močėnų piliakalniu, Žalnierka) – piliakalnis Kėdainių rajone, Surviliškio seniūnijoje, 1,5 km į pietryčius nuo Vaidatonių, prie Kruosto ir jo intako Skaudinio santakos. Pasiekiamas siauru lauko keliuku, einančiu nuo Mociūnų kaimo, per rusų kapines, toliau – per dirbamus laukus. Aikštelė trikampė, orientuota šiaurės rytų kryptimi, 45 m ilgio, 18,5 m pločio šiaurės rytiniame krašte. Čia supiltas 28 m ilgio, 2 m aukščio, 21 m pločio pylimas. Šlaitai statūs, 14 m aukščio. Vaidatonių piliakalnis smarkiai apardytas – seniau čia buvusios kaimo kapinės (joms atminti pastatytas medinis kryžius), aplink vykdoma žemdirbystė, rytiniai ir vakariniai šlaitai erodavę, apaugę medžiais. Piliakalnis datuojamas I tūkstantmečiu – II tūkstantmečio pradžia.